ΓΡΑΠΤΗ ΕΡΩΤΗΣΗ P-1038/97 υποβολή: Αλέξανδρος Αλαβάνος (GUE/NGL) προς την Επιτροπή (12 Μαρτίου 1997)

Θέμα: Εγκατάλειψη της ψυχιατρικής μεταρρύθμισης στην Ελλάδα

Σύμφωνα με δημοσιεύματα στον Τύπο, τα Υπουργεία Υγείας και Εργασίας της Ελλάδας δεν διαθέτουν ούτε τους ελάχιστους πόρους για τη ψυχιατρική μεταρρύθμιση, με αποτέλεσμα να έχουν μείνει κλειστά 16 Κέντρα Ψυχικής Υγείας και εργαστήρια κατάρτισης.

Παρ' ότι για την Ευρωπαϊκή Επιτροπή η αποϊδρυματοποίηση αποτελεί προτεραιότητα κοινωνικής πολιτικής, η Ελλάδα θεσμοθετεί ακόμη το άσυλο αντί της ψυχιατρικής μεταρρύθμισης.

Ερωτάται η Επιτροπή:

1. Ποιοί λόγοι οδήγησαν στη διακοπή του προγράμματος αποϊδρυματοποίησης;

2. Ποιοί λόγοι δεν επέτρεψαν τη συνέχιση των δράσεων του κανονισμού 815/84 ((EE L 88 της 31.3.1984, σελ. 1.)) στο Επιχειρησιακό Πρόγραμμα «καταπολέμηση του Αποκλεισμού από την αγορά εργασίας»;

3. Ποιά μέτρα έχει λάβει η Επιτροπή για την «εξασφάλιση της αξιοποίησης των κοινοτικών πιστώσεων» από την Ελλάδα;

Απάντηση του κ. Flynn εξ ονόματος της Επιτροπής (14 Απριλίου 1997)

1. Η αποασυλοποίηση και η μείωση του αριθμού των χρόνιων ασθενών στα ψυχιατρικά ιδρύματα αποτέλεσε έναν από τους στρατηγικούς στόχους του προγράμματος Β - μεταρρύθμιση του συστήματος της ψυχιατρικής περίθαλψης, σύμφωνα με τον κανονισμό 815/84 που προβλέπει έκτακτη οικονομική ενίσχυση της Ελλάδας στον κοινωνικό τομέα. Οι άλλοι δύο στρατηγικοί στόχοι ήταν η σταδιακή αντικατάσταση του ασυλοκεντρικού συστήματος ψυχιατρικής περίθαλψης με ένα αποκεντρωμένο πλαίσιο ψυχιατρικών υπηρεσιών σε επίπεδο τοπικής κοινότητας και η επαγγελματική προσαρμογή του ιατρικού, θεραπευτικού και παραϊατρικού προσωπικού σε νέες μεθόδους και πρότυπα περίθαλψης μέσω κατάρτισης και επανεκπαίδευσης.

Η εφαρμογή του κανονισμού 815/84 ολοκληρώθηκε με επιτυχία τον Ιούνιο του 1995 ύστερα από τριετή παράταση ύστερα από αίτηση των ελληνικών αρχών (κανονισμός 4130/88 ((ΕΕ L 362, 30.12.1988. )) που τροποποιεί τον κανονισμό 815/84). Οι ελληνικές αρχές δεσμεύτηκαν να εξασφαλίσουν τη συνέχιση των μεταρρυθμίσεων και την αξιοποίηση των αποτελεσμάτων τους.

2. Το κοινοτικό πλαίσιο στήριξης για την Ελλάδα 1994-1999 παρέχει κάποιες δυνατότητες ενίσχυσης αυτής της προσπάθειας των ελληνικών αρχών μέσω νέων μορφών παρέμβασης ιδίως με το επιχειρησιακό πρόγραμμα καταπολέμησης του αποκλεισμού από την αγορά εργασίας. Ωστόσο, το πεδίο δράσης δεν είναι το ίδιο με το πεδίο του κανονισμού 815/84. Προβλέπει κυρίως την κοινωνικοοικονομική ένταξη ή επανένταξη ατόμων με ψυχικά προβλήματα.

3. Η Επιτροπή, διατηρώντας το ενδιαφέρον της για τη συνέχιση της μεταρρύθμισης του συστήματος ψυχιατρικής περίθαλψης στην Ελλάδα και προκειμένου να εξασφαλίσει ότι οι ενέργειες που πραγματοποιήθηκαν στα πλαίσια του επιχειρησιακού προγράμματος αποτελούν πολύτιμη συνεισφορά στις προσπάθειες των ελληνικών αρχών, ζήτησε μια εκτενή μελέτη που να περιλαμβάνει όλες τις ενέργειες που απαιτούνται για την ολοκλήρωση της μεταρρύθμισης στον ψυχιατρικό τομέα. Με βάση αυτή τη μελέτη η Επιτροπή θα προσδιορίσει το είδος των ενεργειών που θα μπορούσαν να συγ-χρηματοδοτηθούν μέσα στο πλαίσιο του επιχειρησιακού προγράμματος καταπολέμησης του αποκλεισμού από την αγορά εργασίας και θα εξασφαλίσει ότι τέτοιου είδους ενέργειες εφαρμόζονται συστηματικά και αποτελούν αντικείμενο στενού ελέγχου και αξιολόγησης.